अच्युतानंदन, बेटे को लोकायुक्त का नोटिस  
लोकायुक्त ने पूर्व मुख्यमंत्री और माकपा नेता वीएस अच्युतानंदन एवं उनके बेटे वीए अरुण कुमार को बुधवार को नोटिस जारी करने का निर्णय किया।
केरल के भ्रष्टाचार निरोधक निकाय लोकायुक्त ने पूर्व मुख्यमंत्री और माकपा नेता वीएस अच्युतानंदन एवं उनके बेटे वीए अरुण कुमार को बुधवार को नोटिस जारी करने का निर्णय किया। उनके खिलाफ निजी याचिका पर नोटिस जारी किया जाएगा।  याचिकाकर्ता ने आरोप लगाया कि दोनों ने मोटर वाहन निरीक्षकों और सहायक मोटर वाहन निरीक्षकों को इंस्टीट्यूट ऑफ ह्यूमन रिसोर्सेज में प्रशिक्षण कार्यक्रम के लिए भेजकर राजस्व को नुकसान पहुंचाया। यह राज्य नियंत्रित एक स्वायत्तशासी संस्थान है जिसमें कुमार महत्वपूर्ण पद पर हैं।  लोकायुक्त की खंडपीठ ने कोझिकोड़ में नोटिस जारी करने का फैसला किया जिसमें न्यायाधीश पारीथ पिल्लई और केके दिनेसन शामिल हैं। याचिका सोशलिस्ट युवा जनता के सचिव सलीम मदावूर ने दायर की थी। याचिकाकर्ता ने आरोप लगाया कि दोनों ने एमवीआई और एएमवीआई को आईएचआरडी में प्रशिक्षण कार्यक्रम के लिये भेजकर राजस्व को चूना लगाया।